Papersnake/gushiwen huggingface dataset:
广阴亭诗
陈士徽（宋代）

唐翁静者闭门饮水啜粥无知音，我能发尔一片冰清心。
巨风吹天振海浪如屋，此翁林中眠正熟。
中天渴乌吐火六合新开窑，此翁两鬓秋飕飕。
小儿烂羊瓜果尽青紫，此翁临水洗双耳。
蜩蟾蛙蚓聒乱昕夕雷无声，此翁宴坐观黄庭。
编茅斲室大如斗，苍雪丝丝翳窗牖。
忍饥学得西山夫，胸中有道癯不枯。
木榔始花赤已实，百亩沉沉如栉密。
露结风高霜气寒，润如美竹馨如兰。
翁居巷南我巷北，况有薇郎能主客。
书篚几杖皆清风，相看荫我冰雪容。
琼州岁月不可度，此境中州亦衡遇。
苦茗满碗谈兴亡，日长归来月满堂。
明朝一舸崖州去，世事茫茫隔烟雾。
袖攜毫楮觅扁题，鸿飞冥冥留爪泥。
为书广廕扁翁室，淡墨欹轻醉中笔。
乘醉更作广廕诗，千载留与如音知。
洪君然太博以元日刺字交驰卒不一见作诗相遗依韵和答
强至（宋代）

知君元日趁鹓行，双观云边耸百常。拜表归来乘逸兴，跨鞍相就搅吟肠。

还同皇甫寻僧孺，却笑山公顾葛强。我亦及门空刺字，不容高论听琅琅。
题长沙陈述庐乃勋瞻麓图 其二
曹家达（清代）

往事凄凉不可听，合家相聚泣新亭。而今又作江南客，惨忆乡山岳麓青。
古大梁行
高适（唐代）

古城莽苍饶荆榛，驱马荒城愁杀人，
魏王宫观尽禾黍，信陵宾杀随灰尘。
忆昨雄都旧朝市，轩车照耀歌钟起，
军容带甲三十万，国步连营一千里。
全盛须臾哪可论，高台曲池无复存，
遗墟但见狐狸迹，古地空余草木根。
暮天摇落伤怀抱，抚剑悲歌对秋草，
侠杀犹传朱亥名，行人尚识夷门道。
白璧黄金万户侯，宝刀骏马填山丘，
年代凄凉不可问，往来唯见水东流。
浪淘沙
杜安世（宋代）

后约无凭。往事堪惊。秋蛩永夜绕床鸣。展转寻思求好梦，还又难成。

愁思若浮云。消尽重生。佳人何处独盈盈。可惜一天无用月，照空为谁明。
偈颂一百四十二首 其一三○
释广闻（宋代）

云门以势欺人，雪窦抑强扶弱。捡点将来，总是外道见解。
金陵
杜牧（唐代）

始发碧江口，旷然谐远心。风清舟在鉴，日落水浮金。

瓜步逢潮信，台城过雁音。故乡何处是，云外即乔林。
锦鸡
马廷鸾（宋代）

照水栖山自一奇，绛冠雪羽岂人牺。
明明在上今□望，是汝簟瓢捽茹时。
菩萨蛮（木芙蓉）
范成大（宋代）

冰明玉润天然色。凄凉拚作西风客。不肯嫁东风。殷勤霜露中。

绿窗梳洗晚。笑把玻璃盏。斜日上妆台。酒红和困来。
与耿天骘会话
王安石（宋代）

邯郸四十余年梦，相对黄粱欲熟时。
万事只如空鸟迹，怪君强记尚能追。
鲁共公择言
刘向（两汉）

梁王魏婴觞诸侯于范台。酒酣，请鲁君举觞。鲁君兴，避席择言曰：“昔者，帝女令仪狄作酒而美，进之禹，禹饮而甘之，遂疏仪狄，绝旨酒，曰：‘后世必有以酒亡其国者。’齐桓公夜半不嗛，易牙乃煎熬燔灸，和调五味而进之，桓公食之而饱，至旦不觉，曰：‘后世必有以味亡其国者。’晋文公得南之威，三日不听朝，遂推南之威而远之，曰：‘后世必有以色亡其国者。’楚王登强台而望崩山，左江而右湖，以临彷徨，其乐忘死，遂盟强台而弗登，曰：‘后世必有以高台陂池亡其国者。’今主君之尊，仪狄之酒以；主君之味，易牙之调也；左白台而右闾须，南威之美也；前夹林而后兰台，强台之乐也。有一于此，足以亡其国。今主君兼此四者，可无戒与！”梁王称善相属。
宴饯李员外
许浑（唐代）

病守江城眼暂开，昔年吴越共衔杯。膺舟出镇虚陈榻，

郑履还京下隗台。云叶渐低朱阁掩，浪花初起画樯回。

心期解印同君醉，九曲池西望月来。
春归
王珍（清代）

青皇整驾欲何归，满苑残红蝶已稀。恼杀无情春又去，空留莺语怨斜晖。
新晴
张侃（宋代）

披披云阵从东去，薄薄晨光向北开。花态最娇依宿霭，柳枝无北辊香埃。

心清更觉虚檐远，事少缘无俗客来。野鸟互吟閒自在，三三两两啄莓苔。
次韵杜安行嘉陵春日书事十首
郭印（宋代）

弱柳青垂缕，新蒲紫作茸。
风光明老眼，岁月养衰容。
涸思诗难巧，孤斟酒易供。
逍遥北山下，一榻傲羲农。
燕子矶
徐熥（明代）

芦荻萧萧远水平，沉江铁锁尚留名。半空鹳鹤飞来影，千载鼋留化去精。

石占中流危截浪，云侵残垒暝吞城。山僧似惜游人别，犹送疏林磬一声。
题朱陵观三首
张明中（宋代）

一雨丝丝弄小春，物情何许旧还新。
青枫忽换红装束，却笑松杉满面尘。
游清河经黄河感而有作四首 其二
林光（明代）

云帆一片驾长波，茱黍村庄瞥眼过。回首夕阳添泪咏，清河今已混黄河。
秋兴九首其一拟韩退之
秦观（宋代）

逍遥北窗下，百事远客虑。
无端叶间蝉，催促时节去，
愁起如乱丝，萦缠不如绪。
日月岂得已，还复役朝暮。
人生均有得，悲叹我不误。
春愁自天时，感愤亦真趣。
当可台邓士将赴类试作诗饯之因效其体
郭印（宋代）

丹山采凤群鸣集，云外舒张览辉翼。
锦屏相望不千里，音中箫韶有人识。
朝家选举专一科，翰墨之工拔士多。
好将笔力觑天巧，斡旋正气回狂波。
鲸鲵未翦龙移宅，吾皇饥渴人材得。
雕虫小技何足论，要吐胸中济时策。
吴山辽邈天门高，尺纸输忠气自豪。
程文奏御宸心悦，青紫纷纷换白袍。
南乡子（中吕宫）
张先（宋代）

何处可魂消。京口终朝两信潮。不管离心千叠恨，滔滔。催促行人动去桡。

记得旧江皋。绿杨轻絮几条条。春水一篙残照阔，遥遥。有个多情立画桥。
和吴守修盖禁兵营屋之韵
虞俦（宋代）

使君事业此权舆，军政留心尽返初。尺籍伍符须补阙，连营列返且群居。

更观坚利修兵甲，可但帡幪有屋庐。我亦向来飞荐墨，况闻佳颂起阎闾。
水龙吟·黄金双阙横空
周紫芝（宋代）

黄金双阙横空，望中隐约三山眇。春皇欲降，渚烟收尽，青虹正绕。日到层霄，九枝光满，普天俱照。看海中桃熟，云幡绛节，冉冉度、沧波渺。

遥想建章宫阙，□薰风、月寒清晓。红鸾影上，云韶声里，蒙天一笑。万国朝元，百蛮款塞，太平多少。听尧云深处，人人尽祝，似天难老。
重游四松庵感怀用壁上默溪上人韵寄前游诸君
王鹄（清代）

八年同叩四松扉，诗龙酒虎醉夕晖。江山无恙客重到，风雪满天鹤独飞。

南国佳人梦回梦，西征将士归未归。水云深处静俯仰，孤负旧时垂钓矶。
夏日登观农楼和崔使君
皎然（唐代）

片雨拂檐楹，烦襟四坐清。霏微过麦陇，萧散傍莎城。

静爱和花落，幽闻入竹声。朝观趣无限，高咏寄深情。
春野五首 其四
宋庠（宋代）

沃野周原接，遥陂郑洧连。郁葱中县气，南北富人阡。

鸟骋因风野，虹生欲霁天。斜阳墟落外，䍧豕食春田。
贻何秀才诗
范云（南北朝）

桂叶竟穿荷。
蒲心争出波。
有鷕惊苹芰。
绵蛮弄藤萝。
临花空相望。
对酒不能歌。
闻君饶绮思。
摛掞足为多。
布鼓诚自鄙。
何事绝经过。
游南山次刘晓窗韵二首 其一
杨公远（宋代）

神仙窟宅白云扃，山径迂回峻复平。烟冷恐遗丹灶在，草深不向斗坛生。

市廛尘隔二三里，岩谷禽啼一两声。莫讶此来仙不见，遥岑寸碧眼增明。
题常执中无息斋
夏原吉（明代）

天道何刚健，运行若机旋。昼夜弗暂息，今古或无愆。

四时以代弗，万物资陶甄。嗟哉果何如，惟其一诚焉。

不见古君子，体道心拳拳。贤兮则希圣，圣兮则希天。

兢兢著谟典，亹亹垂诗篇。宣尼叹逝水，孟氏称源泉。

禹阴分寸惜，陶甓朝昏迁。铦锥季子读，圆枕温公眠。

所进虽各异，所志同一坚。眷彼蚩蚩氓，相去霄壤悬。

灵台既茫昧，德基任摧颠。高明邈难入，污下甘伏跧。

晚途或有悔，畴能返流年。吾湘常氏子，学古知其然。

高斋扁无息，翼翼临江边。不华亦不隘，非郭亦非廛。

轩窗贮经史，几席罗毫笺。端居究玄赜，终日惟乾乾。

德业遂精进，声华益昭宣。徵书忽相迫，试艺临文渊。

琳琅有馀响，隙吹胡能联。英英冠多士，籍籍膺高铨。

暂别京国友，远泛端溪船。民事固杂沓，夙心敢云谖。

朝焉戴星出，夕焉戴星还。吏案无留牍，琴堂弗闻鞭。

一篝照清夜，典籍还穷研。匪曰钓时誉，所希在圣贤。

顾我何放旷，百行无一全。庸庸窃君禄，华发将垂肩。

感子名斋义，自愧还自怜。壮心日以钝，安能重磨镌。

愿子慎终始，勿谓百里牵。鹏抟必九万，骥骋须三千。

矧今圣明世，简拔无私偏。坦荡青云路，会当恣高骞。

周览上林春，满挹龙楼烟。对扬吐奇蕴，献纳摅忠虔。

跻民太和域，致君唐虞前。功名著青史，耿耿千秋传。
八声甘州（陪筠翁小酌横山阁）
张元干（宋代）

倚凌空飞观，展营丘卧轴恍移时。渐微云点缀，参横斗转，野阔天垂。草树萦回岛屿，杳霭数峰低。共此一尊月，顾影为谁。

俯仰乾坤今古，正嫩凉生处，浓露初霏。据胡床残夜，唯我与公知。念老去、风流未减，见向来、人物几兴衰。身长健，何妨游戏，莫问栖迟。
东浦方伯邀同惜抱游支硎诸胜
马春田（清代）

姑苏眺形胜，西南孕岩壑。卸帆高攀桥，飞盖赴崖崿。

一登支硎山，不见支公鹤。千尺雪流泉，琤琮有脉络。

遥指见天平，万笏插碧落。名贤以地灵，相慕起敬恪。

何处馆娃宫，门外清波阔。此日经行处，昔年都领略。

山山尽相识，忘疲便行蹻。暮色已苍然，呼船闻应诺。

夜来欸乃声，行歌未寂寞。月上听鸡鸣，舟倚穹窿脚。

群峰此最高，杳霭厚盘礴。道观瞰太湖，清光浸天廓。

邓尉嶪相望，耸翠不示弱。中途古柏寺，七柏森可愕。

盘桓不能去，龙鸾蛟螭攫。舍之循山径，夹道纷枝柞。

万峰叩禅关，坐向还元阁。阁上题咏多，纱笼映帘幕。

法华渔洋山，眉黛镜中作。湖云缭僧楼，烟水空漠漠。

衣上云能雨，飞向崖下落。寺后青州茔，具区面杯杓。

近岭一米堆，命名象形谑。逶迤四五里，香雪梅未萼。

有台踞梅颠，凡夫家园乐。柰何桑补梅，鄙哉此土著。

云表光福塔，行行逾横彴。村市野而秀，寺碑字难度。

铜佛祷雨灵，僧言疑未确。人境苦匆匆，烟霞念宿约。

路从儿店分，船向女湖泊。回首名胜游，客去山仍昨。

藐予尘埃子，不得名山托。诗句比图经，他年按图索。
集鲁清薖斋次比玉韵
李流芳（明代）

每爱君家修竹林，虚斋终日贮清音。残花欲尽犹堪嗅，嫩草初清正耐寻。

酒满底须乘月去，弦长时复应风吟。微茫归路黄昏后，乱眼春条雪半岑。
次韵和晁秘校招饮
毕仲游（宋代）

侯门公子桃花色，岐路书生情反侧。羡君脱洒心坦平，交友如林真少得。

怀中有疏未肯上，乡里小儿空太息。黄粱甑冷且沽酒，为客典衣无顾惜。

淳于道旧釂五斗，倒载不辞门户隔。共约他年江海游，醉斩鲸鱼寻李白。
采桑子·塞上咏雪花
纳兰性德（清代）

非关癖爱轻模样，冷处偏佳。别有根芽，不是人间富贵花。
谢娘别后谁能惜，飘泊天涯。寒月悲笳，万里西风瀚海沙。
新脱船场提调之役柳堤閒步
舒岳祥（宋代）

两两三三溪上童，口吹麦叶送迎翁。
花间缓步阴阴日，柳畔閒行款款风。
山鸟何愁头也白，野棠无愧面能红。
太平五十年前过，烦恼今知万境空。
观猎行
王迈（宋代）

落日飞山上，山下纵呼猎。
出门纵步观，无遑需屐屧。
至则闻猎纵，喧然肆牙颊。
或言岐径多，御者因追蹑。
或言御徒希，声势不相接。
或言器械钝，驰逐无所挟。
或言卢犬顽，兽走不能劫。
余笑与之言，善猎气不慑。
汝方未猎时，战气先萎薾。
弱者力不支，勇者胆亦怯。
微哉一雉不能擒，虎豹之血其可喋。
汝不闻去岁淮甸间，熊罴百万临危堞。
往往被甲汝曹，何怪师行无凯捷。
鸣呼安得善猎与善兵，使我一见而心惬。
拟寒山四首 其三
释守卓（宋代）

问讯西来祖，人心为有无。如何垂直指，早晚转凡夫。

洛水澄如练，嵩山秀若图。不知端的者，刚道有差殊。
迈陂塘
周星誉（清代）

便朝朝、花边载酒，还能消几歌舞。闹红已较头番减，何况又添离绪。

愁绝处。道水阁、风帘人去花谁主。残香无数。但万绿浓边，凉云如梦，一鹭共秋语。

欹枕里，寂寞疏灯窗户。暗虫偏傍人絮。客心还比花憔悴，禁得这宵风雨。

肠断句。待读与花听，又怕花凄楚。问花能否。化一缕秋魂，盈盈烟际，随我渡江去。
何叔宜求颂
释印肃（宋代）

十力功高谁履践，叔宜重叩普庵门。
玄玄众妙灵知有，自肯唯心闻不闻。
时信金刚通佛慧，情忘想尽合乾坤。
夜月晓风消息满，希夷独步道常存。
句
郑会（宋代）

君未知人穷相事。
贺戴松崖升都宪
朱诚泳（明代）

薇垣迁秩贰都台，荆楚风烟到处开。恩命一函从北下，福星千里又南来。

凤麟自古生明世，廊庙于今用大材。昨夜仰瞻霄汉上，文光垂彩耀三台。
送莲房与马屯田
祖无择（宋代）

问遗不必贵，要之资阙如。
莲房三百枚，采掇亦云初。
持以侑尊酒，甘香即有馀。
野老献芹意，今予其有诸。
岩畔春将老四首 其二
释守卓（宋代）

岩畔春将老，残花自点苔。牛头峰下客，曾见祖师来。
寄蜀客
李商隐（唐代）

君到临邛问酒垆，近来还有长卿无。

金徽却是无情物，不许文君忆故夫。
家人生朝
吴芾（宋代）

相从四十年，于今成二老。
向来苦宦游，颇恨归不早。
我家枕湖山，仿佛如蓬岛。
今始得归来，方喜开怀抱。
复值君诞辰，满目春光好。
幸有酒千钟，足可共倾倒。
要须且沈酣，莫被闲愁恼。
我方务清虚，志不在金宝。
亦复戒浮华，意岂在花草。
但愿享遐龄，白首长相保。
秋千
韩偓（唐代）

池塘夜歇清明雨，绕院无尘近花坞。五丝绳系出墙迟，

力尽才瞵见邻圃。下来娇喘未能调，斜倚朱阑久无语。

无语兼动所思愁，转眼看天一长吐。
一字百题示商君祥 其九十三 别
李俊民（金朝）

更尽一杯酒，出门行路难。送君过南浦，忍泪凭栏干。
梦过湖
方岳（宋代）

万柄风荷秋渺然，百钱又买过湖船。
菰蒲鸥鹭浑相识，惊怪人间已十年。
高颖生环翠楼诗其大父弃官归养，筑楼藏书
郑孝胥（清代）

有书谁能读？有楼谁能居？君家百尺楼，兼藏万卷书。

当时有哲人，弃官赋归欤。抱书阅四朝，高行惊里闾。

与楼两峥嵘，始知德不孤。闻君述祖德，感时还嗟吁。

乱世能自免，保家惟业儒。此书与此楼，皎然无所污。

太息贤公孙，洁身真吾徒。
处士妻十首 其四 老莱
刘克庄（宋代）

王将托一国，自驾请先生。门外车迹众，莱妻投畚行。
巧松
华岳（宋代）

夏社商舟未说渠，女萝先要施云衢。
若教终始如弦直，肯向秦邦作大夫。
送周架阁以浙东提干归平江
魏了翁（宋代）

共惟仁义心，无贤愚圣狂。
纷纷万弓箭，独以寸铁当。
毫氂有不察，居然失其乡。
察则我固有，而失岂真亡。
周君海内秀，清姿竞球琅。
牛刀十九年，犹雇善而藏。
用世无内外，意行独安详。
乃知旦昼物，特为弱者强。
许时京尘中，解后两匆忙。
前日同李郭，它日盟范张。
岂谓客逢客，乃或得相羊。
此道日寥落，此意谁平章。
为人作生活，悠悠老扶桑。
勉哉迪嘉猷，岁晚垂令芳。
我亦从此去，后会丘之阳。
雨花岩颂彭泽三岩
黄庭坚（宋代）

孤峰中流分江南，马当大雷无一帆。
波涛抓空鸟不度，天花雨我读书岩。
和范茂才
陈宓（宋代）

小小平栏容易攀，栏边杨柳又成班。
是非荣辱不到地，南北东西都见山。
但解心宽长有趣，不因境胜始能闲。
从今与子安心诀，外物由来总不关。
菊花新
葛长庚（宋代）

宝鸭温香，诉丝诚寸意。记当年事，闷本愁基。人间天上，只争得那些儿。吃禁持。却念九霄风味。

清晨雁字。一句句在天如在纸。只得向风前，默默自嗟惜。业债俱消，还未了、甚时已。一日里。滴了俺儿来泪。
有怀新筠州扬秘监寄赠八绝兼桂隐茶
张镃（宋代）

送公萧寺意徘徊，客从登车不忍归。
明日尚将诗寄我，要令鹤骨转难肥。
题广信府李经历仲谋所藏画 其一 海棠画眉
郑真（明代）

瑶池信杳思氤氲，聒聒春声怪汝频。问道海棠初睡起，风流谁是画眉人。
偈颂七十六首
释师观（宋代）

腊尽春至，头头显示。
雪里梅花，馨香扑鼻。
认著依前还不是。
宿东林寺（一作云门雪夜）
灵澈（唐代）

天寒猛虎叫岩雪，林下无人空有月。

千年像教今不闻，焚香独为鬼神说。
颂古九十八首 其九十三
释印肃（宋代）

日里不可道人，夜里不可说鬼。无量劫来成道，一时都在这里。
以韵和味三叔祖四首 其四
祝廷华（清代）

非秋风雨横江至，北望愁云惨不开。瀛海惊涛时鼓荡，杞忧满腹日徘徊。

天容阴晦晴难卜，人意迟疑寇欲来。且醉数杯浇块垒，待闻佳讯再追陪。
贤者之孝二百四十首·元凯
林同（宋代）

当知元与凯，不出孝而忠。
能举十六相，斯为舜大功。
次圣与小儿啖虎脯篇
刘宰（宋代）

折臂最小儿，骨耸颡微广。弗说螺蛳小，可以吞大象。

那敢谓其螺，且幸日稍长。顾似陶家郎，智识殊不爽。

强令侍师席，跳踉绕函丈。胡能辨滋味，舍鱼取熊掌。

但见蔬果列，攫取如技痒。嘉馈得虎脔，新猎出林莽。

对之懒下箸，杀气犹可想。呼儿食之既，睥睨尚来往。

饕餮我所羞，跌荡或称赏。服猛岂渠能，过奖谢吾党。

深惭如敝帚，有误千金享。
将发韶州子箴嘱予早日还都明岁仍应礼部试感其意厚自悔蹉跎因叠前韵以谢
江人镜（清代）

我生随缘穷水陆，十年六度践场屋。焦尾徒伤在爨桐，不材敢望千霄竹。

一官滥厕中书省，东涂西抹难免俗。晴阊寥廓鸿鹄翔，倦羽不乔入幽谷。

到家未久强出游，离愁满载南浦舳。妻孥怪骂行不归，身如逋户逃捉扑。

我行初见菊花黄，我归将及菖蒲绿。自叹命宫坐磨蝎，幼婴忧闵悲风木。

寒儒菹饭难主张，客舍黄粱今又熟。四十不作黑头公，三刀枉说益州牧。

穷愁郁郁是东野，进退皇皇怜孝叔。蓬山楼阁望逶迤，多少神仙美冠玉。

齿摇发落渐衰零，嘲诮任人羞报复。争名仅得豹留皮，养拙尤防蛇画足。

几辈炎隆遭绝灭，惟有翰林擅清福。同年诸子鳌顶行，下界峰峦皆俯伏。

感君厚意起褰裳，席帽未离惭我独。
再和
吴芾（宋代）

嗟我性拙疏，平生好泉石。
好景与良辰，风清并月白。
必对佳友与，一尊陶永夕。
雅志在轻肥，生笑公西赤。
岁晚效一官，粗竭区区力。
所得仅牛毛，罪戾如山积。
与其镇营营，终朝有忧色。
孰若归去来，日作太仓籴。
虽然食不充，野性还自得。
况复二老人，年来多病厄。
杜门奉旨甘，此意自平昔。
端欲务宽闲，初非为矫激。
他日会稽归，期言终不食。
人谁谅此心，交游谩千百。
独幸王夫子，相知如鲍叔。
怜我气早衰，短发仅覆额。
信我非人伪，有意在作德。
余生能几何，舍此将安适。
世路多风波，谈间起仇敌。
且复倒壶觞，乐此承平日。
与褾轴工郑老
艾性夫（元代）

君不见世南人间行秘书，撑肠拄腹搜不枯。
眼空千古不留物，拄用芸香祛蠹鱼。
又不见王家楼中五百车，锦奁玉轴签红牙。
夜生光怪射东壁，神鬼错愕相惊嗟。
无形之书不复见，有形之书今亦鲜。
吴侬鞭马驰京尘，何曾著眼鸡林人。
弓刀自带封侯相，黄金不博青藜杖。
请翁少待三十年，怕有米家书画船。
上谷旅夜
贾岛（唐代）

世难那堪恨旅游，龙钟更是对穷秋。故园千里数行泪，

邻杵一声终夜愁。月到寒窗空皓晶，风翻落叶更飕飗.

此心不向常人说，倚识平津万户侯。
题陈宗之
杜耒（宋代）

往年曾见赵天乐，数说君家书满床。
成卷好诗人借看，盈壶名酒母先尝。
对河却见桐阴合，隔壁应闻芸叶香。
老不爱文空手出，从今烦为蓄仙方。
赠陕县薛偕主簿
魏野（宋代）

少年来作簿，英俊复谁如。
好事虽闻旧，能官不觉初。
耽忧因稼穑，废寢为诗书。
客恋门前住，民欣部内居。
亲科公舍竹，教种职田蔬。
异日厅应锁，清才本有馀。
金字经·乐闲
张可久（元代）

百年浑似醉 ，满怀都是春。高卧东山一片云。嗔，是非拂面尘，消磨尽，古今无限人。
送吉州詹守五首
彭龟年（宋代）

乌龙山下晓风轻，白鹭洲前暮霭凝。
今日可能如昨日，庐陵还解似严陵。
依韵和晁十七落花二首 其一
张耒（宋代）

投老殷勤向物华，风前犹欲拾馀花。更将梦逐残红去，遍入长安百万家。
侄孙子直家有西阁吾有东楼相望秋来景物佳甚
戴复古（宋代）

逼仄人间世，思从造物游。
君方倚西阁，吾亦上东楼。
挹彼千峰秀，森然万象秋。
相看成二老，更有几年留。
浣溪沙（和陈德公酴醿）
王之道（宋代）

一样檀心半卷舒。淡黄衫子衬冰肤。细看全似那人姝。

枕里芳蕤薰绣被，酒中余馥溢金壶。不须频嗅惹罗裾。
春日即事六言
刘克庄（宋代）

椒酒桃符改旧，麦芒菜甲司新。
东皇太乙用事，不能粉饰陈人。
诗赠晚学李君
邢仙老（宋代）

日转蓬窗影渐移，罗浮旧隐到多时。
瀛州伴侣无消息，风撼岩前紫桂枝。
侠客行
佘光裕（明代）

君不见燕昭当时下士日，乐生慷慨献奇术。一朝尽破七十城，昔日故鼎归磨室。

君不见屠肆之儿人不识，高飞未得横天翼。窃符一日矫王师，北却邯郸声奕奕。

又不见荆轲市醉藐豪右，入燕亟载将军首。径至咸阳献地图，怒击秦王环柱走。

古来豪侠此其俦，亭亭意气薄王侯。危言一动北风起，拔剑欲断黄河流。

丈夫四海同辽廓，谈天雄论摧山岳。宁愿一死不脱缨，安能局蹐居丘壑。

君不见书生婆娑翰墨场，穷年力学攻文章。晓窥芸阁明窗静，日短暮续青藜光。

倚马万言犹不足，夜光之珠混鱼目。不如三尺剑苍芒，挥之旦夕易陵谷。

闻道四夷多未格，拥裘谁画平原策。负弩愿请向前驱，直挽银河洗兵甲。

远山虎啸悲林木，磨牙吮血啖人肉。并借重开双宝刀，挥扫贪风驱残酷。
过鸿沟
韩愈（唐代）

龙疲虎困割川原，亿万苍生性命存。

谁劝君王回马首，真成一掷赌乾坤。
送荔裳 其一
王广心（清代）

上客征帆昨夜过，江村风雨别愁多。东山自慰苍生望，郢市空怜《白雪》歌。

野寺开樽栖鹳雀，空梁拨棹散鼋鼍。承明到日应前席，须话桑田总逝波。
游首山夜马上作
韩维（宋代）

苍岩出几曲，此与大道会。
回看灯火处，已在林萝外。
凉风生雨气，清月动山霭。
渐近平桥路，淙淙闻石濑。
由淳安入歙
吴衡照（清代）

群峭摩天立，青围一水流。沙垠潜辟路，石罅窄通舟。

碓急争风晓，滩危挟雨秋。险夷随上下，那得比浮鸥。
送汪以南教授
方回（元代）

未至无毡坐客寒，兴阑自欲早休官。
新下泽车款段马，旧逢掖衣章甫冠。
冷看群飞终可愕，真能勇退岂为难。
人生底是閒居好，心稳神清梦亦安。
赠赵子野
陈造（宋代）

长翁饮德腹为实，赵侯论交胶在漆。
这曹未肯孤吟赏，车载鸱夷挽衰疾。
楼前红树媚晴霁，楼间清风细披拂。
峥嵘帝皞夺花事，仿佛江妃奏瑶瑟。
巾欹帻堕人傲兀，堂堂饮兴方未毕。
眼看韶华吾嗫嚅，气摩苍昊君家逸。
人间乐事易陈迹，便恐清欢转头失。
孰知椽笔今诗史，烦君挥毫记今日。
病怀 其二
张萱（明代）

莫惜东逝川，莫挥西日驰。谁能弊金石，迟速非所希。

闻有王子弊，无疆保期颐。遗我一丸药，云是五色芝。

可以生羽翼，倏忽凌虹霓。翱翔八荒外，千载以为期。

愿言从之游，岂惜千金资。讵知成谬妄，徒令心力疲。

一朝缠疚疾，羽翼安所施。瑶台既崔嵬，弱水亦逶迤。

子弊诚不死，茫茫何所之。漆园亦有言，彭殇与等夷。

摄虑寡所营，冥心理无违。俞俞年□□，□言良不欺。
题墨竹为郑尊师
杨载（元代）

风味既淡泊，颜色不妩媚。孤生崖谷间，有此凌云气。
戏赠湛源
王安石（宋代）

恰有三百青铜钱，凭君为算小行年。
坐中亦有江南客，自断此生休问天。
经友生坟
贯休（唐代）

多君坟在此，令我过悲凉。可惜为人好，刚须被数将。

白云从冢出，秋草为谁荒。不觉频回首，西风满白杨。
隐居杂兴
杨公远（宋代）

碧云深处著吾庐，远却喧嚣儘自如。
呵砚磨冰朝炼句，拥炉烧叶夜观尽。
人生穷达乘轩鹤，世事盈虚赋芧狙。
勘破已无朝市梦，软红端不上衣裾。
折丹桂（送蘧、著、迈三子庚辰年省试）
王之道（宋代）

照人何处双瞳碧。欲去江城北。过江风顺莫迟留，快雁序、飞联翼。

西湖花柳传消息。知是东君客。家书须办写泥金，报科名、题淡墨。
湘中杂咏十绝
王炎（宋代）

中流四顾浪花平，双橹夹船鹅鹳鸣。
欸乃声中山水绿，不妨缓缓计归程。
海音诗
刘家谋（清代）

秋斋卧病谢朋徒，攲枕狂吟且自娱。绝窟西来声不断，可知歌答有天吴。
次韵张秘丞皱玉诗
刘克庄（宋代）

雨湿红裳靡待秋，摘来深愧木瓜投。
祗今陈紫无真本，比昔姚黄胜一筹。
聊荐金盘蠲渴肺，不烦绮席啭歌喉。
圣朝仁远停包贡，赖有公诗为拔尤。
春景 其一 孤舟乱春华
刘辰翁（宋代）

天地孤舟客，东风是处家。偶然乘兴远，不拟乱春华。

牢落无茶具，飘零自钓槎。误将青箬笠，撑入碧桃花。

路断云相觅，溪深柳又斜。忽闻鸡犬近，随处有桑麻。
颂古三十首 其九
释怀深（宋代）

丰城宝剑沉埋久，一道寒光射斗牛。不是张华辨端的，只应千古枉淹留。
吾年 其一
释文珦（宋代）

吾年未七十，颇觉渐昏耄。旧事尽遗忘，独馀山水好。

天寒附叶火，尘埃满乌帽。客至欲逢迎，无奈筋力耗。

君当恕衰翁，遮莫谓予傲。
禅人并化主写真求赞
释正觉（宋代）

默默灵光，堆堆坐忘。
衲僧事业，宗印文章。
应物空三世，随缘遍十方。
分身不用相回互，到处谁能作覆藏。
巍巍堂堂，炜炜煌煌。
感遇二十五首 其七
张耒（宋代）

太冬积严杀，布令兆微霜。凄凄中园木，华采欻摧藏。

岂无孤芳者，佳菊独煌煌。后彫虽尔德，曷补蕙兰伤。
福禄晓钟
夏原吉（明代）

四邻胶胶鸡乱鸣，丛林衲子声寒鲸。载迟载促一百八，松云堕寒星河倾。

吁嗟人生能几永，在世无殊幻泡影。怅然听此不能眠，起坐幽窗发深省。
歙砚
林敏修（宋代）

瑟瑟方池雾縠纹，麝烟初散墨花春。晴窗昼静桐阴转，笔下云生字入神。
用前韵雨中纪事
靳贵（明代）

天公应是起潜虬，故遣风雷振六幽。匝地雨声喧水国，涨天云气失江楼。

坐妨耘务忧田父，遍祷神祠走郡侯。顿扫顽云回日驭，令人却忆段公游。
点绛唇·国艳天香
元好问（金朝）

国艳天香，一丛百朵开来半。燕忙莺乱。要结寻芳伴。买断春风，醉倒应须拚。清尊满。谢家池馆。岁岁年年看。
采石矶望开平王战处
沈磐（清代）

咫尺江陵王气浮，东南根本治扬州？关中早劝高皇定，河内先从世祖求。

狐鼠依山还背水，将军破釜更沈舟。只今寂寞长干路，杨柳蒹葭满目愁。
六月初一日漱芳斋听戏 其二
陈宝琛（清代）

一曲何戡触旧悲，卌年看举寿人卮。相公亦是三朝老，宁见椒风受册时？
次韵答曾彦明都事
郑潜（明代）

对酒不成醉，明朝俄远离。过门君已行，绿阴坐移时。

佳句从南来，我车已驱驰。相思共明月，耿耿将安之。
寄郑高士 其一 
丁鹤年（元代）

闭门凝坐学长生，七返还丹一息成。野服春深裁白苧，山庖日午荐黄精。

烟中鹿引朝真驾，月下鸾随度曲笙。却笑秦人太痴绝，楼船万里访蓬瀛。
疏帘淡月
姚燮（清代）

翠楼天暝。又驼钩下了，画帘风定。蕊吐虫虫一点，红胎纤孕。淡黄未上阑干月，早移来、照伊蝶冷。两怀抱暖，双头含苡，那宵人并。
只小草、相思一寸。恐容易成灰，玉钗挑醒。瘦约相看桃叶，隔江谁问。料渠姊妹花零落，逗星星、鬓边春影。黄昏又到，温存难解，怕阑芳讯。
凤凰台上忆吹箫（自金乡之济至羊山迎次膺）
晁补之（宋代）

千里相思，况无百里，何妨暮往朝还。又正是、梅初淡伫，禽未绵蛮。陌上相逢缓辔，风细细、云日斑斑。新晴好，得意未妨，行尽青山。

应携后房小妓，来为我，盈盈对舞花间。便拚了、松醪翠满，蜜炬红残。谁信轻鞍射虎，清世里、曾有人闲。都休说，帘外夜久春寒。
送赵法师还蜀因名山奠简
李隆基（唐代）

道家奠灵简，自昔仰神仙。真子今将命，苍生福可传。

江山寻故国，城郭信依然。二室遥相望，云回洞里天。
送黄师是梓州提刑
张耒（宋代）

嘉陵江边树，他日系我驹。
当时挟书儿，抱子镊白须。
伤怀洒孤挟，一梦百崎岖。
西城送我处，今日揽君袪。
君才如涌泉，随用随有余。
中年颇流落，四驾使者车。
持节岂不贵，列城随惨舒。
君看冒轩冕，奴隶笑金朱。
猿鸟日异音，山川开画图。
怀君即饮酒，念我当寄书。
送廖婿林伯鲁东归南寺席中因举送王长乐诗伯
陈淳（宋代）

良夜禅房款一游，义心相与重山丘。
少陪文字赓酬乐，顿释胸山鄙隐忧。
我愧反身无寸得，君方努力勇前求。
悬知日有新新益，还肯双鱼远寄不。
颂十玄谈·转位
释印肃（宋代）

烦恼海中为雨露，穷坑变作珍珠库。
可怜不识夜明帘，打破画瓶无作做。
度关山
王贞白（唐代）

只领千馀骑，长驱碛邑间。云州多警急，雪夜度关山。

石响铃声远，天寒弓力悭。秦楼休怅望，不日凯歌还。
送柴养吾先生游四明山
袁士元（元代）

春游清兴已阑珊，送子扁舟独上滩。诸老谩期花下醉，好山应待画中看。

晓行嶂雾侵衣润，夜漱溪泉透齿寒。林壑夏凉宜避暑，主人瓜熟许分餐。
舟中风雪迟苏潜夫游玉泉不至和客韵 其二
袁宏道（明代）

积阴负故腊，莽莽压天来。白马酸冰渡，苍猊死冻灰。

祝晴频梦大，诅雨孰鞭雷。拨闷凭毛氏，浇寒命草魁。

垂头花拥肿，裹絮衲隳颓。看帖遮愁眼，嘘天鼓怒䰄。

青娥隔带水，负我一窗梅。
万年春 案此即点绛唇调
张之翰（元代）

一夜东风，满城和气先吹彻。问春来也，几点梅花雪。心事蹉跎，羞对东君说。长为客。去年时节。走马铜台陌。
循城而行偶话枢曹钱丈事
全祖望（清代）

昆山寓客小篯君，忠介家风总不群。踊跃来寻残石碣，佯狂死不躄将军。

婺垣有妇成双节，桑海何人录旧闻。为对故城生感槩，冲天一凤溯奇勋。
扈从回銮应制
萧华（唐代）

粤在秦京日，议乎封禅难。岂知陶唐主，道济苍生安。

惟彼烈祖事，增修实荣观。声名朝万国，玉帛礼三坛。

纂圣德重光，建元功载刊。仍开旧驰道，不记昔回銮。

羽卫摇晴日，弓戈生早寒。犹思检玉处，却望白云端。
食新茶
释永颐（宋代）

自囘山中来，泉石足幽弄。
茶经犹太人挂壁，庭草积已众。
拜先俄食新，香凝云乳动。
心开神宇泰，境豁谢幽梦。
至味延冥遐，灵爽脱尘控。
静语生云雷，逸想超鸾凤。
饱此岩壑真，清风愿遐送。
玄关一窍颂
周无所住（宋代）

一窍才通万窍通，丝毫不动露真空。
个中便是真宗祖，认著依前又不中。
秋夜词二首 其二
许天锡（明代）

手弄双双交佩珠，不知明月上庭梧。秋来正望江南信，塞雁高飞过五湖。
送道标上人归南岳
刘长卿（唐代）

悠然倚孤棹，却忆卧中林。
江草将归远，湘山独往深。
白云留不住，渌水去无心。
衡岳千峰乱，禅房何处寻。
挽高宗皇帝章四首
卫泾（宋代）

江右龙飞后，临安日晕时。
煌煌周礼乐，肃肃汉威仪。
鱼水君臣会，耕桑父子嬉。
谁欤老文学，重述中兴碑。
西湖山居 其二
叶挺英（明代）

壑外泉声冷，林间鸟韵幽。蝶翻红蓼岸，云涌翠山楼。

白露千岩碧，黄花一径秋。月明何处笛，趁入涧溪流。
南乡子（重阳效东坡作）
刘将孙（宋代）

山色泛秋光。点点东篱菊又黄。岁月欺人如此去，堂堂。一事无成两鬓霜。

佳节共持觞。无限杯供有限狂。明月明年诗句苦，茫茫。细把茱萸感慨长。
甲午元宵予奉会于池亭承诸公乘雪见过分得五言绝句体四首因以奉谢 其三
湛若水（明代）

主办逡巡酒，天开顷刻花。雪光瑶海月，灯映赤城霞。
芦沟桥
王鸣盛（清代）

卧虹终古枕桑乾，泱漭浑河走急湍。马邑风烟通一线，大行紫翠压千盘。

唤人喔喔荒鸡早，照影苍苍晓色寒。沙际閒鸥应笑我，又听铃铎送征鞍。
九月梅花同子明诸子赋 其一
伍瑞隆（明代）

几枝如玉倚嶙峋，春色秋容总未真。一片冰心关不住，月明来作梦中人。
青莲池上客 景金本注云，二首本名青玉案
丘处机（宋代）

重阳羽化登仙路。兄弟如何措。各各勤修生觉悟。通无入有，静思忘念，密考丹经祖。一时浩劫真容露。放荡情怀任诗句。直待人间功行具。云朋霞友，爽邀风月，笑指蓬瀛去。
少野陈都阃留宴公署 其二
区元晋（明代）

将军富文藻，英论满华筵。笔落黄庭后，兵谈细柳前。

风尘心惕若，尊俎兴翻然。笑指凌烟上，勋名合并传。
七夕陈忠甫见过夜话 其二
潘光统（明代）

物候催残暑，飘零得旧游。双星河汉夕，一叶蓟门秋。

缮性依禅室，归心忆钓舟。绮纨非所好，宁敢傲王侯。
百忧行
郑善夫（明代）

自我结束出门时，正值世路多艰危。匪才被蒙主司录，壮图恐负平生期。

刑臣干纪作厉阶，此辈乘势为狐狸。朝中衣冠死桎梏，意外括索空茅茨。

君门万里不可测，虎豹九关那得窥。所以流殃遍海岱，使我积愤齐峨嵋。

一时安化起作孽，敢睨神器宁无词。山东铁骑皆王臣，亦忍弄兵于潢池。

高祖社稷岂易改，孝宗惠爱无孑遗。所赖天子开神聪，大加显诛不复疑。

继是诸贤出补葺，至今万姓犹疮痍。朔方三边屡入境，桂林群獠长劳师。

意者蛮貊本梗化，虽在平世亦若斯。荆巴乃是荒服内，五载恃险夫何为。

要之三将爱生事，民瘼肯与朝廷知。遂令赤子化魑魅，乳臭小儿尽绯衣。

况闻村落吏捉人，比并只为供军需。去年华林覆大众，今年桃源杀偏裨。

乃者狼兵岂得已，所过惨于熊与罴。四方郡邑所召募，纪律不一皆逃归。

以此公私厌金革，庙议复欲为羁縻。安得一下罪己诏，民得粒食莫为非。
偈颂二十二首
释道生（宋代）

雨雪落纷纷，檐头水滴滴。
良哉观世音，草里跳不出。
跳不出，也大屈，
水里乌龟钻铁壁。
游清凉寺
唐彦谦（唐代）

白云红树路纡萦，古殿长廊次第行。南望水连桃叶渡，

北来山第石头城。一尘不到心源净，万有俱空眼界清。

竹院逢僧旧曾识，旋披禅衲为相迎。
和杨高品马厩猢狲
梅尧臣（宋代）

尝闻养骐骥，辟恶系猕猴。
供春新教艺，将军旧病偷。
聊看缘柱杪，尚想傍崖头。
更祝南州使，如拳试为求。
从父宦游归游罗浮梦中得句
苏亦堪（明代）

怪石嶙嶙山路仄，冲寒趋看罗浮花。东家西家树疏密，半枝数枝玉横斜。

铁桥古洞雪初霁，老僧开门邀啜茶。
九效 其八 自脩
葛立方（宋代）

岁曶曶其欲颓兮，久栖身于幽仄。虑脩名之不立兮，聊广遂于前画。

搴玉英以自脩兮，结荣茝以佩之。服芰制而荷衣兮，又饰之以江蓠。

望阆风之板桐兮，弱水瀰以见隔。造旬始而觐清都兮，求仙梯而未得。

沐咸池兮，晞发阳阿。凿井耕田兮，姑击壤以歌。
元日 其二
邹浩（宋代）

斑衣爵跃为亲寿，岁岁年年兄弟同。今日潇湘亦佳节，独将无语对东风。
落花叹
九皋声公（明代）

朝见红白花，暮见青葱树。
不愁花落总成泥，但惜人生不如故。
滋兰公子江南客，再拜东皇留不得。
九州尘土浩茫茫，付与杨花作春色。
东溪野老自忘机，坐对落花吟夕晖。
犹闻叶上黄鹂语，不信东家蝴蝶飞。
与可墨竹二十韵
苏籀（宋代）

天工奇水墨，晴景照檀栾。
影动嵇阮爱，笋穿淇渭干。
禅翁三昧力，老手一挥间。
意匠先鹘落，心造忘笔端。
芥胸极蓊蔚，振袖疾飞翰。
道妙进乎伎，自得即之安。
刚耿在眉睫，岁寒出脾肝。
动色娱倾耳，可听非惟观。
飒遝欣翠羽，交戛敲琅玕。
雷惊碧霄耸，风倒悬崖攀。
雨霜斜重势，龙风飞鸣竿。
劲挺加掩冉，英奇阅雕残。
缇缯钉墙仞，秀绝袭衣冠。
备悉湖州派，恨不彭城看。
不可无此君，宁可弗至膰。
买林自亏蔽，折槛萦丛攒。
房拢侍便嬖，园苑隔扃关。
要见一室中，幸容四壁宽。
此画会通灵，请公牢鐍缄。
王侯傥奉借，定鏁空厨还。
过知淡叔茅亭
何绛（明代）

结茅溪上竹林多，小径重关挂薜萝。席处野花千点落，枕边潮水二时过。

鸦雏傍母飞低草，鼷鼠当人折短荷。知汝经年犹未出，夜来清梦近如何。
安石榴 其二
李孙宸（明代）

鲁女东窗指绛衣，锦房初擘雪为肌。当筵乍发清歌齿，多少金茎望露晞。
朝南以诗送巴石研屏香几用韵·香几
洪咨夔（宋代）

竹风吹酒未全醒，梦入香炉五老云。
好句得君青玉案，起来盥手炷清熏。
西河郡太原守张夫人挽歌
李岑（唐代）

鹊印庆仍传，鱼轩宠莫先。
从夫元凯贵，训子孟轲贤。
龙是双归日，鸾非独舞年。
哀容今共尽，凄怆杜陵田。
斋宫
文同（宋代）

玉龙喷雾碧霏霏，钿枕珠衾照百枝。
自与侍书人一处，此中全不管岷之。
王可交升仙台四首 其二
黄庚（元代）

异人钟秀气，草木亦精神。见说为渔父，谁知悟道真。

仙家多胜景，世路有迷津。安得骑黄鹤，相随入昊旻。
送王敬岩江东都宪 其一
何基（宋代）

褰帷不惮暑天长，少试平生活国方。吏蠹民冤尽梳洗，要令枯旱变丰穰。
清溪
林廷玉（明代）

清溪水边人唱歌，千花万花森相摩。陌上行人诧相见，欲行不行无奈何。

莺忙蝶乱竞穿掠，年年惟愿春相若。天道阴晴那可知，但恐妒花风雨恶。
四月十一日游湖上作
张嵲（宋代）

余花送春暮，群绿迎夏初。
清晨出郡郭，溪山含雨濡。
宿霭昏近麓，初阳滟平湖。
空明映山树，澹淡浮青芜。
亭亭天际峰，微茫如有无。
纵櫂水波阔，叩舷幽意抒。
白鸟若娱人，尽日鸣菰蒲。
举酒一相嘱，岸巾清啸余。
佳游虽浩荡，离念终郁纡。
寄与北来客，赏心良自诬。
端午遇雨分得潇字
陈琏（明代）

喜逢端午节，旅邸景偏饶。晓露滋蒲叶，薰风拂柳条。

汩罗空有恨，楚些竟难招。忆昔乘波浪，亲曾夺锦幖。

欢声喧老稚，喜气动宾僚。古庙喧鼍鼓，清歌协凤箫。

酒倾金错落，舞羡董娇娆。汗渍香罗细，风来白纻飘。

狂心空自激，狭气未全消。一别关山远，频惊岁月遥。

自怜身是客，史遇雨崇朝。游子闲歌扇，佳人湿翠翘。

暝烟犹漠漠，凉气自潇潇。赖有金兰友，题诗慰寂寥。
三月五日南京梢工来报船经金人残毁之後尚有
晁说之（宋代）

桃花源上避秦人，岂料渔舟见此身。
胡虏杀人掊玉帛，简编破椟委泥尘。
谁施骨肉死生惠，只有皇天后土仁。
可保斯文犹未坠，庙堂宜亦用儒臣。
红玉杯为陈云峤太祝赋
吴师道（元代）

夷人拣玉河源水，夜候霞光矗空起。将归万里售中州，琢刻为杯世无比。

截肪粟色非不奇，鸡冠通赤希见之。筵间乍置争注目，谁复更顾黄金卮。

小槽新压真珠滴，擎向桃花花下吸。但馀落日争光辉，未许妖姬比颜色。

主人今代陈孟公，闭门留客酒不空。千金之裘五花马，不惜买醉酬春风。

公侯家世多珍物，独宝此杯为故笏。华堂舞罢饮阑时，什袭深藏莫刓缺。
明皇览镜妃子剪鬟
刘子翚（宋代）

不复青铜照瘁颜，耄荒从谏若移山。
只将女子论贤否，陶母当时亦翦鬟。
游虎丘
曾几（宋代）

谁能竟日把书看，荡桨扶筇十里间。
未办深藏豹林谷，不妨时到虎丘山。
秋来千顷境绝丽，老矣北窗人极閒。
忽见题名在尘壁，馀生那得许坚顽。
范蜀公挽词三首
苏辙（宋代）

能言人尽尔，有立世终稀。
忧国常先众，谋身亦勇归。
见奇初或笑，要极未应非。
仅似西山老，终身止食薇。
赋传长啸久，书奏镈钟新。
共叹文章手，终为礼乐人。
遗风满台阁，好语落簪绅。
欲取褒雄比，终非骨鲠臣。
剑外东来日，城西却住年。
高斋留寓宿，旅食正萧然。
语惬闻投石，诗新看涌泉。
清樽寄苦泪，一洒叶坟前。
纵笔六言七首
刘克庄（宋代）

精卫衔石填海，醯鸡以甕为天。
拊石凤翔千仞，□□龙沕九渊。
戏呈东林云间二老
吕本中（宋代）

几年湖岭费追寻，尚喜归来听足音。御虎已知吾有命，问禅方足子无心。

风尘黤惨病如昨，岁月峥嵘穷至今。犹觉相逢有馀恨，老盆盛酒不同斟。
青坚即事
葛绍体（宋代）

老桧依庭下，青坚自旧名。
林深便静坐，径浅却幽深。
逗日分松色，迎风和竹声。
相韩亲匾字，相对有余清。
送卫清叔著作提举淮东
楼钥（宋代）

通泰牢盆亘海滨，宅家专欲用儒臣。
淮南草木生颜色，又见龙头第一人。
读楚词三首 其二
周紫芝（宋代）

方从黄棘望回骖，可笑襄王又信谗。已分世间无鲍叔，便须水底觅彭咸。
泗州宿客盱眙院中院在山半雪后游眺
欧大任（明代）

馆开石壁雪泠泠，下马蓝田是此亭。大圣塔留开士颂，玻瓈泉勒使君铭。

河西一水城头白，淮曲诸山枕上青。一笑莫论逢醉尉，部中谁更望双星。
颂古十首
释行巩（宋代）

王殿苔生正不居，四臣无路纳嘉谟。
老农如是承谁力，风暖歌声落野锄。
和王纯臣启至大寨闻擒鬼章捷书上奏喜而为诗
刘禹卿（宋代）

英主龙飞嗣位来，洮东首奏捷师回。
若评后圣勋臣序，功占凌烟第一魁。
偕王道观雪中联句 其二十二
黄裳（宋代）

拟毡安可卷，欲器不禁锤。俯拾甘赪手，昂窥任扑腮。
诗三百三首 其四十八
寒山（唐代）

竟日常如醉，流年不暂停。埋著蓬蒿下，晓月何冥冥。

骨肉消散尽，魂魄几凋零。遮莫咬铁口，无因读老经。
避乱东村逢南岳简上人
王庭圭（宋代）

一别湘山今几载，盗贼纵横尔犹在。北来铁马猎夷门，金错旗竿绕湖海。

怜我避乱荒村中，杖锡穿云穷崔嵬。茅檐瀹茗清风生，月隐霄间星磊磊。

高谈微及古兴亡，为言致祸由时宰。著屐包腰却下山，恐触危机吁莫采。
答陈传道五首之二
贺铸（宋代）

游梁复归宋，南北更相送。
失得两如何，劳劳不如梦。
送冯翼夫广文先生分题得鲁桥瞻岱
龚诩（明代）

一肩行李惟书剑，北上神州道路长。迤𨓦渡沂遵鲁望，迢遥仰岳辨齐疆。

濛濛欲雨春云重，郁郁凌霄晚岱苍。便好举身登绝顶，晓看红日浴扶桑。
一丛花
程垓（宋代）

伤春时候一凭阑。何况别离难。东风只解催人去，也不道、莺老花残。青笺未约，红绡忍泪，无计锁征鞍。

宝钗瑶钿一时闲。此恨苦天慳。如今直恁抛人去，也不念、人瘦衣宽。归来忍见，重楼淡月，依旧五更寒。
送朱先辈尉庐陵
徐铉（宋代）

我重朱夫子，依然见古人。成名无愧色，得禄及慈亲。

莫叹官资屈，宁论活计贫。平生心气在，终任静边尘。
题刁光胤画册·芙蓉泉石图
宋孝宗（宋代）

托根不与鞠为双，历尽霜风未肯降。
本自无心那有怨，年年清艳照秋江。
颂古一○一首
释子淳（宋代）

白云深处路难通，拟问踪由已涉功。
挂角羚羊无影迹，从容还落正偏中。
题画帐二首·山水
皇甫冉（唐代）

桂水饶枫杉，荆南足烟雨。犹疑黛色中，复是雒阳岨。
追和杜牧之贵池亭
郭祥正（宋代）

悠悠江水绿于苔，杨柳迎风眼半开。行客不如沙上雁，每逢春暖即知回。
和卓廷瑞赠诗之韵四绝
陈淳（宋代）

我愧年几六十秋，时华虚度事优柔。
头云皓矣未闻道，深藉磨砻与勿休。
再简吴式贤
方回（元代）

郊居纵复远康庄，如许诗名许遁藏。
有客远来朝识面，不吾遐弃例登堂。
眼高心远乾坤窄，树密泉深上下凉。
谁与图成后三笑，陶巾底用间缁黄。
石
金君卿（宋代）

地隘风波势已惊，更容顽险暗中倾。
自嗟忠信犹防患，却任舟人委曲行。
琅邪三十二咏 其二十一 归云洞
韦骧（宋代）

石洞何年有，名传事或非。那知为雨后，却向此中归。
挽孙谦伯 其一
洪咨夔（宋代）

文妙生花笔，名成映雪书。处家贫似富，应物密如疏。

荐墨交黄绶，荣光照板舆。出门车折轴，天理竟何如。
鹧鸪天（三山道中）
辛弃疾（宋代）

抛却山中诗酒窠。却来官府听笙歌。闲愁做弄天来大，白发栽埋日许多。

新剑戟，旧风波。天生予懒奈予何。此身已觉浑无事，却教儿童莫恁么。
此君室 其十八
方蒙仲（宋代）

不因排根人，安得兹婆娑。请赋淇奥诗，但恐居亡何。
挽表叔赵君任安抚二首
刘克庄（宋代）

丞相规恢策，家庭已习闻。
宁论乘一障，真可帅中军。
玉麈无能对，金钱有即分。
心知伏波病，多半为忠勤。
寓陈杂诗十首 其十
张耒（宋代）

秦子死南海，旋骨还故墟。辛勤一生事，空得数编书。

琅琅巧言语，玉佩联琼琚。知者能几人，憎者颇有馀。

书生事业薄，生世苦勤劬。持以待后世，何足润槁枯。

兴怀及昔者，使我涕涟如。道路阻且长，悲哉违抚孤。
超然亭
折彦质（宋代）

超然亭上鬓毛斑，浩荡秋风小立閒。岂为诗情堪过海，只缘脚力要寻山。

峭峰断续天容缺，高垒萦纡地势悭。回首不堪东北望，桂林万里是秦关。
临江仙·爱日新添春一线
佚名（宋代）

爱日新添春一线，化工先到寒梅。不随桃李傍熙台。前村深雪里，昨夜一枝开。姑射仙人标格韵，凝墙粉谢香腮。数家清弄笛声衰。愁人不怨听，自向枕边来。
至日有感
张耒（宋代）

前年至日在何处，寒事萧萧客许昌。
乞火夜温行客酒，披裘晓许五更霜。
暮投阳翟荒凉驿，正见人家灯火光。
饥马卧嘶毛瑟缩，羸童晓对色苍茫。
二年旅宦孤村僻，东望归心洛水长。
佳节几逢长索寞，我生何事苦凄凉。
更无宾客青山满，只有风霜老树苍。
昭代宁须厌留滞，冯公白首任为郎。
惜鸡诗
李覯（宋代）

吾家有鸡母，乘春数子生。
生来逾六旬，互觉羽翼成。
其母且再卵，逐之使离散。
众雏既不来，一子独恋恋。
恋恋不肯离，逐之终不移。
母行无险易，唧唧相追随。
卵生亦云足，母伏窠中宿。
厥子苦无依，攀背如悲哭。
窠中母所安，忍渴复忘餐。
子於背上卧，不舍须臾间。
我时见之喜，异类能如此。
因欲观其终，其终谅何似。
一朝大长成，乃知牝牡情。
膨脝娠有腹，渐见东西行。
行行求饮食，欲以助生息。
卵出子还多，养子何劳役。
朝啄荆草林，暮爪汙泥深。
昔时随母意，今作爱雏心。
雏生诚可爱，母老宁忍背。
物性乃不常，使人心叹慨。
物类本无知，无知孰责之。
斯鸡与从异，酷似有天资。
天资以仁孝，变更何太早。
况彼本无知，血毛安足道。
万物灵者有，孰不念其亲。
少艾与妻子，所以夺吾真。
五十慕父母，虞舜称稽古。
埋子得黄金，迩来唯郭巨。
古人往莫追，言之泪沾衣。
斯言足自警，题作惜鸡诗。
送赵㞦
苏辙（宋代）

世人何局促，奔走鬓苍苍。闻道馀杭守，独游何有乡。

禅心朝吐馀，元气夜生光。清静安罢瘵，宽仁服暴强。

声名高一世，风采见诸郎。谒帝朱为绂，还家綵作裳。

经过留画舫，谈笑接清觞。问讯颜依旧，峥嵘岁自长。

人生真几许，世味不堪尝。归去闻诗罢，求余却老方。
东阳涧
陈岩（宋代）

涧平如刬水流迟，湛碧溶溶可染衣。白石栏边人不到，月明风细一鸥飞。
春日杂兴
方岳（宋代）

幽蹊几日不曾来。半是红香半绿苔。
乐事每从忙裹过，好花偏向雨中开。
惯贫可使居无竹，高隐共忻山有莱。
投老田庐筋力倦。不才多病两悠哉。
自云门步至平阳作
柯崇朴（清代）

昨夜宿云门，晨兴事清盥。萦纡出松径，犹见明星烂。

顷时岚雾收，旭日乃始旦。岩峦迫回合，苍翠正凌乱。

前瞻化鹿峰，隐约钓台畔。溪明鱼自跃，筱密猴相唤。

谷口闻鸣钟，林端辨烟爨。今为祇树林，旧是平阳观。

盛衰固有由，兴废何足叹。
偈颂三十六首 其十一
释如珙（宋代）

今日生，来日死。千年田，八百主。郎当屋舍没人修，火官头上风车子。
和许宰寓武邑赓杨丞靖安八咏
舒邦佐（宋代）

我有渊明日涉园，桃蹊柳径渐清繁。
却嫌市井喧嚣近，悔不诛茆住远村。
送无我师还里，兼柬里中诸子
成鹫（清代）

同游几日复离居，赠别无多意有馀。白发淹留非所惜，红尘归去欲何如。

新诗近欠名山债，密约凭将故里书。岐路转多心转惑，从来儿女会牵裾。
惠文太子挽歌二首
张说（唐代）

碣馆英灵在，瑶山美谥尊。剪桐悲曩戏，攻玉怆新恩。

宫仗传驰道，朝衣送国门。千秋谷门外，明月照西园。

梁国深文雅，淮王爱道仙。帝欢同宴日，神夺上宾年。

旒旐飞行树，帷宫宿野烟。指言君爱弟，挥泪满山川。
秋日游剑潭
陈梅峰（清代）

剑潭十丈泻寒流，衰柳萧疏宿雨收。雁阵嘹天声断续，渔灯逐浪影沉浮。

江山自古盘龙虎，干橹当年犯斗牛。霸气未销豪气减，哦诗空对水悠悠。
明月雨再用韵
方岳（宋代）

竹君颇介特，高节凌秋霜。
朝来雨声寒，意色俱凄凉。
此岂子败盟，而不能相忘。
秋色雨亦佳，遣我冥搜忙。
离骚日在眼，捃摭方滥觞。
安得灵运屐，共窥公干墙。
涉世三折肱，悲秋九回肠。
脱巾漉浮蛆，醉卧六尺床。
竹意亦自持，俨立何堂堂。
会当有良夜，披户延寒光。
一斛珠
岳珂（宋代）

铜彝绣箔。风流不到临春阁。婆娑清影来岩壑。梅魄兰魂，香染娑秋萼。
蕊仙拥下青瑶幕。粟肌透入黄金约。有人奚酉逢鱼摸。欲插还羞，重把鬓云掠。
偈二十二首
释洵（宋代）

掩室摩竭，正令已行。
杜口毗耶，全机脱略。
更来开口，犹欠三拳。
拟欲吞声，不消一钁。
春分后一日山堂述事 其二
张镃（宋代）

每到山堂懒作诗，今朝诗兴觉偏宜。层林飒遝阴填户，乱石巃嵷翠绕池。

猛欲近前闻紫燕，忽听高处啭黄鹂。风铃不必檐间语，境界非凡我熟知。
晓起望诸峰积雪口占一绝
丰绅殷德（清代）

晓瞻积素遍巉岏，缥缈云封十八盘。我欲乘风超汗漫，遥知高处不胜寒。
赠竹东砂山石虎门花园十景诗 其六 垂光书院
卞邦本（明代）

孝义忠贞萃一门，声画籍籍动乾坤。千秋万古名犹在，此日维新有令孙。
古筑城曲
陆游（宋代）

长城高际天，三十万人守。
一日诏书来，扶苏先授首。
从霍丘赴六邑道中即事
毕仲游（宋代）

野塘无渡水潺潺，五月凉于八月间。传语弟兄今好在，有声相唤即西还。
述国亡诗
花蕊夫人（五代）

君王城上竖降旗，妾在深宫那得知？
十四万人齐解甲，更无一个是男儿！
玉女迎春慢（柳）
彭元逊（宋代）

浅入新年，逢人日、拂拂淡烟无雨。叶底妖禽自语。小啄幽香还吐。东风辛苦，便怕有、踏青人误。清明寒食，消得渡江，黄翠千缕。

看临小帖宜春，填轻晕湿，碧花生雾。为说钗头袅袅，系著轻盈不住。问郎留否。似昨夜、教成鹦鹉。走马章台，忆得画眉归去。
杏花天 清明
孙鼎臣（清代）

禁烟时节花飞絮，又一点分来宫炬。冶春心事低迷处，豆蔻梢头风雨。

渐移了暖红帘幕，又闲了踏青箫鼓。莺莺燕燕都来诉，无计将伊分付。
楚州龙庙迎享送神辞 其二
崔敦礼（宋代）

辛楣兮药房，兰枅兮桂楹。翼翼兮新宫，穆将进兮芳馨。

柏实兮松液，芝华兮若英。奠琼斝兮清酤，玉俎析兮嘉牲。

雅声兮远姚，锵和平兮鼓钟纷。繁会兮竽笙，灵连蜷兮须摇。

傧暗蔼兮纷纭，洁我心兮恭事，灵欣欣兮燕宁。
留题开元寺仙上人平云阁
梅尧臣（宋代）

背市面山色，平目观白云。渔舟溪上歌，游客栏边闻。

俯檐翠柏瘦，蔓篱秋实蕡。偶来心意静，尘虑如扫坌。
东宁春兴六首 其一
黄佺（清代）

昨夜园林播暖风，辛夷开尽小桃红。云封孤岛天阊外，竹拥人家烟雨中。

社日尚难欺乳燕，波涛原不阻归鸿。王孙芳草情无限，一曲狂歌仰碧空。
冬晴散步
陈杰（宋代）

入夜朔风烈，出门黄叶深。
霜曦开畅月，雪蘤动阳林。
冬暖儿童色，时和父老心。
百年吾此日，乘健数经寻。
赤谷西崦人家
杜甫（唐代）

跻险不自喧，出郊已清目。溪回日气暖，径转山田熟。

鸟雀依茅茨，藩篱带松菊。如行武陵暮，欲问桃花宿。
浪淘沙 层楼观雪
许心榛（清代）

六出绕庭中。野外云彤。斜斜整整舞长空。笑指青山头白了，似雨非风。

归鹤失行踪。缟袂相逢。梁园授简夺天工。谁共梅花萧索也，人在楼东。
早发射洪县南途中作
杜甫（唐代）

将老忧贫窭，筋力岂能及。征途乃侵星，得使诸病入。

鄙人寡道气，在困无独立。俶装逐徒旅，达曙凌险涩。

寒日出雾迟，清江转山急。仆夫行不进，驽马若维絷。

汀洲稍疏散，风景开怏悒。空慰所尚怀，终非曩游集。

衰颜偶一破，胜事难屡挹。茫然阮籍途，更洒杨朱泣。
跋游本兰亭序
李大异（宋代）

真伪纷纷甚得知，风流千古一羲之。
山阴胜概今何在，却有人传定武碑。
即来言和答公任侍郎 其三
释守卓（宋代）

旷大劫来没作做，今日非新昨非故。回光暂借瞥时间，豁见长灵名得度。
采桑子 其一 答苇坚，步原韵
查清（清代）

心情千里凭鱼雁，渭树江云。一望昏昏。不见江南锦绣春。

尝餐匙滑莼羹美，今始思莼。恨昔逡巡。曾访溪边黄叶门。
潜真洞
顾太清（清代）

传有真人乘鹤去，空馀老杏手亲栽。至今深洞悬钟乳，终古阴崖长碧苔。

大道无为且游戏，谷神不死或归来。秋风落日仙坛静，涧草岩花到处开。
南山旅舍与故人别（一作商山道中）
崔涂（唐代）

一日又将暮，一年看即残。病知新事少，老别旧交难。

山尽路犹险，雨馀春却寒。那堪试回首，烽火是长安。
句
张祁（宋代）

堂成相业思三老，山揖仙风对八公。
呈吴守
虞俦（宋代）

风流正始孰追回，沈谢曹刘岂乏才。
诗律恢长怜我老，吟编端的赖君开。
秋怀拍拍须千首，世事悠悠付一杯。
已是醉吟输白傅，雪霜头上更相催。
次韵陈帐管秋思
方岳（宋代）

秋风吹裂旧荷衣，自读离骚倚落晖。
已觉芦花洲渚冷，水天归雁着行飞。
登中山寺中元洞
李中简（清代）

山程不当游，佳处聊目送。晚憩屏山根，长啸得崖洞。

虚涧跨平屏，层岚耸高栋。嵚岑款石闺，䆗窱转云巷。

石髓流成坳，钟乳洞初冻。荒碑苔藓埋，古佛香花奉。

前荣有平台，远目豁一纵。四山皆回抱，一水可俯控。

人烟与飞鸟，远色咸自羾。天风吹危石，岌嶪皆飞动。

兹山蕴灵异，非仅耳目弄。犹嫌近市廛，未与幽人共。

石屏吐新月，夜景萦清梦。题诗付山僧，勿使俗客诵。
玩友人庭竹
施肩吾（唐代）

曾去玄洲看种玉，那似君家满庭竹。

客来不用呼清风，此处挂冠凉自足。
寄夫
黄峨（明代）

雁飞曾不到衡阳，锦字何由寄永昌。
三春花柳妾薄命，六诏风烟君断肠。
曰归曰归愁岁暮，其雨其雨怨朝阳。
相怜空有刀环约，何日金鸡下夜郎？
海山楼
方信孺（宋代）

海山雨过月明时，自是南州一段奇。
尘土只今无着处，可怜谁与更题诗。
涤愫 其三
郑樵（宋代）

孤凤落鹰巢，啼麟坠虎穴。未能脱蒙茸，安得出轩凸。

迢递空自倬，耀灵久已灭。褆身入三门，黾勉成吾拙。
七夕
蒲寿宬（宋代）

盈盈一水望牵牛，欲渡银河不自由。
月照纖纖织素手，为君裁出翠云裘。
送雷太简知虢州
梅尧臣（宋代）

牛车读古书，少作游秦客。
一朝起为郎，华省何赫赫。
若有南山云，时时生枕席。
云润不益老，呼吸乘间隙。
抱痾初骇闻，既愈赖药石。
遂请虢太守，虢事简且适。
况有三堂存，韩诗犹可觌。
永歌复饮酒，东平希阮籍。
上元曲 其一
杨宾（清代）

谁道今宵是上元，城头画角不闻喧。相看独有天边月，万里迢迢照塞门。
炉灰复然
孙原湘（清代）

帘外西风扫聚苔，已寒重暖玉炉灰。草书结体联无断，花胜同炉解不开。

才欲见时先震荡，是曾立处定徘徊。一生自抱千秋信，莫管佳人果否来。
东山感春诗，次己亥感秋韵 其四
丘逢甲（清代）

衣冠南渡避胡来，凭仗双轮碾海开。应有田横客相笑，春帆叶叶过登莱。
酴醿一首
苏籀（宋代）

绊挽风光数丈枝，曳松拖雪不胜宜。
浓铅轻素谁调练，郁蕙滋胜无等夷。
婆律著人酲自解，昆吾雕玉赏尤奇。
攀条嚊蕊思京洛，末利晶荧自一时。
与舒教授张山人参寥师同游戏马台书西轩壁兼
苏轼（宋代）

古寺长廊院院行，此轩偏慰旅人情。
楚山西断如迎客，汴水南来故绕城。
路失玉钩芳草合，林亡白鹤古泉清。
淡游何以娱庠老，坐听郊原琢磬声。
竹杖芒鞋取次行，下临官道见人情。
天寒菽粟犹栖亩，日暮牛羊自入城。
沽酒独教陶令醉，题诗谁似皎公清。
更寻陋巷颜夫子，乞取微言继此声。
寄傅代言
李覯（宋代）

交游散尽客来稀，门掩城隅昼漏迟。
春地更无嫌草处，雨天还漏诈睛时。
轻量世事世不罪，冷笑人言人岂知。
犹喜道途收拾早，将闲对病最相宜。
和丁端叔竹梅二诗韵
陈傅良（宋代）

空阶琤若下琅玕，全楚何人巧耐寒。
谁伴八龙长傲雪，萧然一榻卧袁安。
明发祈门悟法寺，溪行险绝六首
杨万里（宋代）

右缘绝壁左深溪，头上春霖脚底泥。
溪里仰看应落胆，闭窗关轿不教知。
毛述古山水
王翰（唐代）

近山青青绾髻螺，远山淡淡浮黛蛾。乔松荫石铁作柯，白云帖水迷涧阿。

几家老屋岩石侧，长林落木秋瑟瑟。枯槎侧倒枕长溪，路入阴崖行转窄。

楼台隐隐出木末，山下僧归背夕日。渡头市散卖鱼归，平芜落日苍烟堆。

儿子柴门指相似，遥望沙觜孤帆开。行人走迭山店宿，髯客跨驴如跨鹿。

苍头苦怨行李重，步武跛蹩胼生足。画工以画传其意，人生所贵在寡欲。

蜀山楚水天下险，君胡为乎苦踧踖。此图题作行路难，非写烟霞乐心曲。
咏邻女东窗海石榴
李白（唐代）

鲁女东窗下，海榴世所稀。
珊瑚映绿水，未足比光辉。
清香随风发，落日好鸟归。
愿为东南枝，低举拂罗衣。
无由一攀折，引领望金扉。
上谷送客游江湖
贾岛（唐代）

莫叹迢遰分，何殊咫尺别。江楼到夜登，还见南台月。
自赞三首
白玉蟾（宋代）

千古蓬头跣足，一生服气餐霞。
笑指武夷山下，白云深处吾家。
送容九闳游韶阳
李之世（明代）

对酒不能别，相看泪欲挥。河梁一分手，前路换春衣。

柳色经霜嫩，梨花带雨飞。倘逢山水胜，休令赏心违。
和韩侍中西禅牡丹
范纯仁（宋代）

秦川花品似伊川，真赏应同上苑看。众卉先收推国艳，五云高吐学仙冠。

烟苞添色资吟笔，露蕊沾香满酒盘。匀压春丛千万朵，欲归犹复绕朱栏。
次韵宋南伯感怀三首
郭印（宋代）

青山含远意，白云弄奇姿。
唤客早归来，一洗尘土衣。
岩壑定谁伍，泉清竹漪漪。
危邦固难入，贤哲多遁肥。
贺新郎 秋夜对月示弟纬云仍用前韵
陈维崧（清代）

戍鼓城楼发。问客里、冰轮照我，几番圆阙。一片银河天外落，光映千门如雪。

总则是、汉宫明月。试上麒麟枯冢望，问谁人红粉谁黄发。

风乍吼，青蘋末。

应侯有胁凭他折。但歌罢、仰天裂眼，识卿何物。穷矣男儿方失路，复壁谁藏英杰。

拚潦倒、身名灰灭。细听秋林都飒飒，只沙场断镞阴燐血。

良太苦，竟何益。
高宗皇帝挽词五首
宋孝宗（宋代）

草昧千龄旦，飚回九县尘。
皇天开我宋，丹极下真人。
指顾山河定，欢呼历数新。
断鳌重立极，更与物为春。
远山澄碧雾
李世民（唐代）

残云收翠岭，夕雾结长空。带岫凝全碧，障霞隐半红。

仿佛分初月，飘飖度晓风。还因三里处，冠盖远相通。
菩萨蛮
张元干（宋代）

甘林玉蕊生香雾。游蜂争采清晨露。芳意著人浓。微烘曲室中。

晨来瀛海外。沈水迎风碎。好事富余熏。频分几缕云。
送刘悦心教授任浏阳
连文凤（宋代）

一穗藜烟待校书，携书且此作师儒。
扶持学法防时弊，教养人材应世需。
兰汀汀洲身外楚，菰莼乡国梦中吴。
片帆好趁秋风便，吟过洞庭青草湖。
春日凉榭寄戴大临
刘攽（宋代）

老去苦无悰，春还暂真赏。念无俗虑侵，得以山林往。

寻幽喜人远，习静憎禽响。东风日暄和，触事全胜尚。
次韵苗彦先题薛献可新居四首
林季仲（宋代）

轩槛青红压水滨，小桥斜出树横陈。
功名豫计殊非计，且与龟鱼作主人。
寄元敬性夫
庄昶（明代）

性夫论别与诗辞，元敬山中亦寄诗。病老虚名何足齿，二公高寄可从知。

经书在古真糟粕，义理人间自茧丝。拨尽寒炉煨栗火，不胜相忆弄残卮。
河渎神·风紧雁行高
纳兰性德（清代）

风紧雁行高，无边落木萧萧。楚天魂梦与香消，青山暮暮朝朝。
天续凉云来一缕，飘堕几丝灵雨。今夜冷红浦溆，鸳鸯栖向何处？
约汝大汝翔振狂惟秦在杭藤山看梅 其一
徐熥（明代）

藤山梅万树，冬尽一齐开。粉面怀人瘦，香魂入梦来。

翠微将失色，玉屑渐成堆。昨得花神檄，迟君共举杯。
头陀寺看竹
李涉（唐代）

寺前新笋已成竿，策马重来独自看。

可惜班皮空满地，无人解取作头冠。
辑句招王国正四首
项安世（宋代）

投耆归来一幅巾，翛然三月闭柴荆。
固知贫病人须弃，客至从嗔不出迎。
偈颂一百四十二首 其七十六
释广闻（宋代）

咄咄咄，力□希。大慈知处，雪窦不知。雪窦知处，大慈不知。
听琴
邵雍（宋代）

琴宜入夜听，别起一般清。
才觉哀猿绝，还闻离凤鸣。
青山无限好，白发不须惊。
会取坐忘意，方知太古情。
鹊桥仙·馨香饼饵
吴潜（宋代）

馨香饼饵，新鲜瓜果，乞巧千门万户。到头人事控抟难，与拙底、无多来去。
痴儿妄想，夜看银汉，要待云车飞度。谁知牛女已尊年，又那得、欢娱意绪。
偈颂一百零二首
释绍昙（宋代）

佛垄山上云，一片三四片。
忽遇客推门，零乱舒还卷。
有踪由却没踪由，通身是眼寻难见。
寻得见，木落千林，
光浮碧巘。
鹦鹉洲吊祢正平
管世铭（清代）

奸雄龟鼎谋将作，竞致才人入私幕。陈琳阮瑀何足多，至今齿冷荀文若。

堂堂大汉一祢生，才高气烈操履贞。孔融荐汉非荐贼，要恃一鹗清朝廷。

老瞒就使能容物，我识祢生不为屈。渔阳掺挝蹀躞前，慷慨声情光日月。

此心视死甘如茹，不择曹瞒与黄祖。杀身犹是建安年，埋骨终须乾净土。

睫论惟知吊罻罗，文人但赏题鹦鹉。芳草萋萋远树青，一抔江汉共垂名。

何当配食三闾庙，览揆先教字正平。
梅露堂燕客夜归
杨万里（宋代）

药玉船中酒似空，水沉烟上雪都融。
梅堂客散人初静，椽烛烧残一尺红。
和乐天鹦鹉
刘禹锡（唐代）

养来鹦鹉觜初红，宜在朱楼绣户中。频学唤人缘性慧，

偏能识主为情通。敛毛睡足难销日，亸翅愁时愿见风。

谁遣聪明好颜色，事须安置入深笼。
侄端旻示游浦江花藏寺诗且道皎老相问意因次韵并烦为简皎公禅师
范浚（宋代）

子到祇陀舍，经行几屐穿。想当吟出月，不奈思如泉。

真界飞花雨，寒山落木天。皎公知好在，香室夜安禅。
招文仲
邹浩（宋代）

晖晖晴日动寒灰，书罢衡门为子开。莫似王郎著杯酒，更无茶思竹边来。